Document ID: 32010R0215
Publication Date: 2010-03-05

Title and Content:
UREDBA KOMISIJE (EU) št. 215/2010
z dne 5. marca 2010
o spremembi Priloge I k Uredbi Komisije (ES) št. 798/2008 o določitvi seznama tretjih držav, ozemelj, območij ali kompartmentov, iz katerih se dovolita uvoz perutnine in perutninskih proizvodov v Skupnost in njihov tranzit skozi Skupnost, ter zahtevah za izdajanje veterinarskih spričeval
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Direktive Sveta 2009/158/ES z dne 30. novembra 2009 o pogojih zdravstvenega stanja živali, ki veljajo znotraj Skupnosti za trgovanje s perutnino in valilnimi jajci ter za njihov uvoz iz tretjih držav (1), ter zlasti člena 23(1), člena 24(2) in člena 26(2) Direktive,
ob upoštevanju Direktive Sveta 2002/99/ES z dne 16. decembra 2002 o predpisih v zvezi z zdravstvenim varstvom živali, ki urejajo proizvodnjo, predelavo, distribucijo in uvoz proizvodov živalskega izvora, namenjenih prehrani ljudi (2), ter zlasti prvega pododstavka člena 8(1), člena 9(2)(b) in člena 9(4) Direktive,
ob upoštevanju naslednjega:
(1)
Uredba Komisije (ES) št. 798/2008 z dne 8. avgusta 2008 o določitvi seznama tretjih držav, ozemelj, območij ali kompartmentov, iz katerih se dovolita uvoz perutnine in perutninskih proizvodov v Skupnost in njihov tranzit skozi Skupnost, ter zahtevah za izdajanje veterinarskih spričeval (3) določa, da se blago, zajeto z navedeno uredbo, uvaža v Unijo in se tranzit opravi skozi Unijo le iz tretjih držav, z ozemelj, območij ali iz kompartmentov, ki so navedeni v preglednici Priloge I k navedeni uredbi. Prav tako določa zahteve za izdajanje veterinarskih spričeval za takšno blago, vzorci veterinarskih spričeval, ki jih je treba priložiti, pa so določeni v delu 2 navedene priloge.
(2)
V skladu s členom 24(1)(b) Direktive 2009/158/ES se blago ne sme uvoziti v Unijo iz tretje države, z ozemlja, območja ali iz kompartmenta, v katerem je bil odkrit izbruh aviarne influence ali atipične kokošje kuge in ki se zato ne šteje več kot prosto ene od navedenih bolezni, razen če pristojni organ tretje države ali ozemlja izvaja ukrepe za nadzor bolezni, ki so najmanj enakovredni ukrepom iz Direktive Sveta 2005/94/ES z dne 20. decembra 2005 o ukrepih Skupnosti za obvladovanje aviarne influence in razveljavitvi Direktive 92/40/EGS (4) ter iz Direktive Sveta 92/66/EGS z dne 14. julija 1992 o uvedbi ukrepov Skupnosti za nadzor atipične kokošje kuge (5).
(3)
Del ozemlja Brazilije ter ozemlja Kanade, Čila, Hrvaške, Izraela in Združenih držav Amerike, naštetih v delu 1 Priloge I k Uredbi (ES) št. 798/2008, so trenutno odobreni za uvoz žive perutnine, ratitov, valilnih jajc perutnine in ratitov ter mesa perutnine in ratitov v Unijo.
(4)
Navedenih šest tretjih držav izvaja ukrepe za nadzor atipične kokošje kuge, ki so enakovredni ukrepom, ki jih v skladu z Direktivo 92/66/EGS izvajajo države članice, vključno z uvedbo uradnih omejitev za območja svojega ozemlja v primeru izbruha navedene bolezni.
(5)
V zvezi z uvozom mesa perutnine in ratitov v Unijo so bili z Odločbo Komisije 2001/659/ES z dne 6. avgusta 2001 o spremembi Odločbe 94/984/ES glede uvoza svežega perutninskega mesa iz Brazilije (6) in Odločbo Komisije 97/593/ES z dne 29. julija 1997 o pogojih zdravstvenega varstva živali in veterinarskih spričevalih za uvoz svežega perutninskega mesa iz Izraela (7) ukrepi za nadzor atipične kokošje kuge, ki se izvajajo v delih Brazilije in v Izraelu, že priznani kot enakovredni.
(6)
Ob upoštevanju, da so ukrepi za nadzor atipične kokošje kuge enakovredni in da so se navedene tretje države zmožne učinkovito odzvati na izbruh navedene bolezni, ter ob upoštevanju ugotovitev inšpekcijskih pregledov v navedenih državah in ukrepov, ki so jim sledili, je primerno zagotoviti posebne zahteve za izdajanje spričeval v zvezi z območji, prostimi navedene bolezni.
(7)
V zvezi z uvozom žive perutnine in valilnih jajc perutnine in ratitov v Unijo je treba spremeniti oznake v stolpcu 6 o posebnih pogojih v delu 1 Priloge I in veterinarska spričevala iz dela 2 Priloge I k Uredbi (ES) št. 798/2008, da se lahko v primeru izbruha atipične kokošje kuge v Braziliji, Kanadi, Čilu, Hrvaški, Izraelu in Združenih državah Amerike, kakor so naštete v delu 1 Priloge I k navedeni uredbi, navedeno blago še naprej uvaža iz delov navedenih tretjih držav, za katere niso bile uvedene uradne omejitve zaradi atipične kokošje kuge.
(8)
V zvezi z uvozom perutninskega mesa in mesa ratitov v Unijo je treba spremeniti oznake v stolpcu 6 o posebnih pogojih v delu 1 Priloge I in veterinarska spričevala iz dela 2 Priloge I k Uredbi (ES) št. 798/2008, da se lahko v primeru izbruha atipične kokošje kuge v Kanadi, Čilu, Hrvaški in Združenih državah Amerike, kakor so naštete v delu 1 Priloge I k navedeni uredbi, navedeno blago še naprej uvaža iz delov navedenih tretjih držav, za katere niso bile uvedene uradne omejitve zaradi atipične kokošje kuge.
(9)
Poleg tega je treba spremeniti veterinarska spričevala za uvoz perutninskega mesa iz dela 2 Priloge I k Uredbi (ES) št. 798/2008, da se omogoči uvoz navedenega blaga, pridobljenega iz klavne perutnine, ki izvira iz druge tretje države iz dela 1 Priloge I k navedeni uredbi.
(10)
Z Uredbo Komisije (ES) št. 411/2009 z dne 18. maja 2009 o spremembi Uredbe Komisije (ES) št. 798/2008 o določitvi seznama tretjih držav, ozemelj, območij ali kompartmentov, iz katerih se dovolita uvoz perutnine in perutninskih proizvodov v Skupnost in njihov tranzit skozi Skupnost, ter zahtevah za izdajanje veterinarskih spričeval (8) so bili ukrepi za nadzor nizko patogene aviarne influence, ki jih izvaja Kanada, že priznani kot enakovredni in zahteve za izdajanje spričeval so bile ustrezno spremenjene; zato je primerno zaradi doslednosti poenotiti te zahteve za izdajanje spričeval z zahtevami za izdajanje spričeval iz te uredbe.
(11)
Prilogo I k Uredbi (ES) št. 798/2008 je zato treba ustrezno spremeniti.
(12)
Poleg tega je primerno določiti prehodno obdobje, da se državam članicam in industriji omogoči, da sprejmejo potrebne ukrepe za upoštevanje veljavnih zahtev za izdajanje veterinarskih spričeval.
(13)
Ukrepi, predvideni s to uredbo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO UREDBO:
Člen 1
Priloga I k Uredbi (ES) št. 798/2008 se spremeni v skladu s Prilogo k tej uredbi.
Člen 2
Uvoz v Unijo blaga, za katero so bila v skladu z Uredbo (ES) št. 798/2008 izdana ustrezna veterinarska spričevala, ter njegov tranzit skozi Unijo sta dovoljena do 1. junija 2010.
Člen 3
Ta uredba začne veljati dvajseti dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 5. marca 2010

Classification:
Level 1 Topics: 100157
100143
100154
100147
100156
Level 2 Topics: 100171
100192
100254
100193
100250
100238
100245
Level 3 Topics: 2442
3489
3098
614
3156
2711
2737
5877
All Topics: 1445
1755
2121
2300
3191
3614
4687
4743
5369